આખાય પ્રસંગમાં એકદમ નજરે ચડે એવી વાત હતી એનો ગજબનો આત્મવિશ્વાસ ! આટલી નાની છોકરી, મોટી છોકરીઓથી ભરેલા કલાસમાં ને ટીચરની હાજરીમાં સ્વેચ્છાએ આવે, રજા માગે, જાતે જ કવિતા બોલીને બતાવે અને ઘરના સભ્યો વચ્ચે બોલતી હોય એટલી સહજ રીતે, સંપૂર્ણ આત્મવિશ્વાસથી આવી હાવભાવ સાથે હસતી હસતી કવિતા રજૂ કરે એને તો બે બે હાથે સલામ જ હોય ને ! માત્ર એ જ નહિ, આજની આખી બાળપેઢી આ આત્મવિશ્વાસથી છલોછલ છે એવું અનેકવાર મેં જોયું છે. ક્યાંય અટક્યા વિના, સંકોચ વિના, શેહશરમમાં દબાયા વિના, પોતાને જે કહેવું ને કરવું હોય તે કહે જ છે ને કરે જ છે. એની રજૂઆત પણ સીધી, નિર્દંભ ને સ્પષ્ટ હોય છે.